## L’IVC presenta este cap de setmana en el Teatre Arniches un doble programa amb teatre i circ

*** L’obra *Maleïdes dames* de la companyia valenciana Arden Produccions arriba al teatre alacantí el divendres 20 de desembre a les 20:30 hores
* *Lady Panda* és la proposta circense per al dissabte 21 a les 19:30 hores**

La Conselleria d’Educació, Cultura, Universitats i Ocupació, a través de l’Institut Valencià de Cultura, oferix en el Teatre Arniches d’Alacant els espectacles *Maleïdes Dames* i *Lady Panda* els dies 20 i 21 de desembre.

El divendres 20, a les 20:30 hores, la companyia valenciana Arden Produccions presenta la peça teatral *Maleïdes dames*, escrita i dirigida per Chema Cardeña en la qual Madame Bovary, Ana Karenina i la Regenta cobren vida a través de les actrius Rosa López, Carme Juan i Pepa Juan. Per la seua part, Darío Torrent assumix tots els rols masculins que aniran apareixent en la peça.

Es tracta d’una obra en la qual es fa una reflexió sobre el món i la societat que ens envolta, vista amb els ulls de tres dones valentes, que representen moltes altres, sobre les quals va caure el veredicte implacable del temps i els prejuís.

D’altra banda, el dissabte 21 de desembre, a les 19:30 hores, en el marc de la programació ‘I… Per a tots’, arriba el circ al Teatre Arniches de la mà de l’espectacle *Lady Panda* de Clara Poch i Mumusic Circus.

*Lady Panda* naix com a metàfora per a explorar l’abisme de les polaritats humanes, la confusió social i l’impacte dels anys. L’escenografia d’un gegantesc pèndol que simbolitza el gir vital i els cicles inevitables d’una història personal narrada a través del circ, la música en viu, el cant i la dansa; un circ personal que aposta des del moviment, les acrobàcies, la música i la manipulació de cossos i objectes per a emocionar el públic.

Venda d’entrades en la [pàgina web de l’IVC](https://ivc.gva.es/es/ivc/programacion-ivc/teatre-arniches-de-alacant).

Fecha: 19/12/2024